Il-Kummissjoni Ewropea llum iddeċidiet li tirreġistra l-Inizjattiva taċ-Ċittadini Ewropej intitolata “Housing for All”. L-objettiv tal-inizjattiva huwa “li jingħataw kondizzjonijiet qafas ġuridiċi u finanzjarji aħjar biex l-aċċess għall-akkomodazzjoni jkun aktar faċli għal kulħadd fl-Ewropa”. L-organizzaturi stiednu lill-Kummissjoni Ewropea biex tiżgura “aċċess aktar faċli għal kulħadd għal akkomodazzjoni soċjali u affordabbli, li ma jiġux applikati l-kriterji ta' Maastricht għall-investiment pubbliku marbut mal-akkomodazzjoni soċjali u affordabbli, aċċess aħjar għal finanzjament tal-UE għal żviluppaturi ta' akkomodazzjoni sostenibbli u mingħajr skop ta' qligħ, regoli soċjali u bbażati fuq il-kompetizzjoni għal kiri fuq żmien qasir u l-kumpilazzjoni ta' statistika dwar il-ħtiġijiet tal-akkomodazzjoni fl-Ewropa.” Skont it-Trattati, l-UE tista' tieħu azzjoni legali f'dan il-qasam, pereżempju f'dak li għandu x'jaqsam mar-regoli tas-suq intern, kif ukoll mat-tisħiħ tal-koeżjoni ekonomika, soċjali u territorjali fl-Ewropa. Il-Kummissjoni Ewropea, għalhekk, iddeċiediet li tirreġistra l-Inizjattiva. Id-deċiżjoni tal-Kummissjoni tirrigwarda biss l-ammissibilità legali tal-proposta. Sa issa, il-Kummissjoni għadha ma analizzatx is-sustanza tagħha. Ir-reġistrazzjoni ta' din l-Inizjattiva se ssir fit-18 ta' Marzu 2019, u b'hekk jibda l-proċess ta' sena għall-ġbir tal-firem ta' appoġġ mill-organizzaturi tagħha. Jekk l-inizjattiva tirċievi miljun dikjarazzjoni ta' appoġġ fi żmien sena, u dawn jiġu minn tal-anqas seba' Stati Membri differenti, il-Kummissjoni Ewropea jkollha tirreaġixxi fi żmien tliet xhur. Il-Kummissjoni tista' tiddeċiedi jekk issegwix din it-talba jew le, u fiż-żewġ ċirkustanzi jkollha tispjega l-għala. Sfond L-Inizjattivi taċ-Ċittadini Ewropej ġew introdotti fit-Trattat ta' Lisbona u tnedew f'April 2012 bħala għodda li biha ċ-ċittadini jkunu jistgħu jistabbilixxu l-aġenda. Daħlu fis-seħħ bir-Regolament dwar l-Inizjattiva taċ-Ċittadini Ewropej, liema regolament jimplimenta d-dispożizzjonijiet tat-Trattat. Fl-2017, bħala parti mid-diskors tal-President Juncker dwar l-Istat tal-Unjoni, il-Kummissjoni Ewropea ressqet proposti għal riforma tal-Inizjattiva taċ-Ċittadini Ewropej biex din issir aktar faċli għal min jużaha. F'Diċembru 2018, il-Parlament Ewropew u l-Kunsill laħqu ftehim politiku dwar ir-riforma, biex b'hekk wittew it-triq għall-applikazzjoni tar-regoli riveduti mill-1 ta' Jannar 2020 'il quddiem. Ladarba tiġi rreġistrata formalment, l-Inizjattiva taċ-Ċittadini Ewropej tippermetti li miljun ċittadin minn mill-anqas kwart tal-Istati Membri tal-UE jistiednu lill-Kummissjoni Ewropea tipproponi att legali f'oqsma fejn il-Kummissjoni għandha s-setgħa li tagħmel dan. Il-kundizzjonijiet ta' ammissibbiltà huma li l-azzjoni proposta ma tkunx taqa' manifestament barra mill-ambitu tas-setgħat tal-Kummissjoni biex tressaq proposta għal att legali, li ma tkunx manifestament abbużiva, frivola jew vessatorja u li ma tmurx manifestament kontra l-valuri tal-Unjoni. Għal Aktar Informazzjoni It-test sħiħ tal-Inizjattiva taċ-Ċittadini Ewropej proposta (disponibbli mit-18 ta' Marzu) ECIs oħra li bħalissa qed jiġbru l-firem Il-website tal-ECI Ir-Regolament dwar l-ECI Inizjattiva “Housing for All” – website